# Palau

S’escriu amb minúscula quan s’usa en el sentit lèxic habitual d’edifici majestuós on viu o vivia un rei, un noble o una persona adinerada:

> Els reis estiuegen al **palau** de Marivent.

S’escriu amb majúscula quan s’usa en un altre significat; per exemple, com a nom propi d’un edifici o establiment que no és exactament un palau en el sentit habitual a què ens hem referit, i que es destina a un ús públic, artístic, social, etc.:

> La Conferència de Països Mediterranis se celebrarà al **Palau de Congressos** [de València]**.**  
> Ha realitzat concerts al **Palau de la Música** i al **Palau de les Arts de València** [de València].

Estes mateixes expressions s’escriuen també amb majúscula quan funcionen com el nom de la institució:

> Els dies 7 i 8 de juny ha tingut lloc el Mad-Afterwork, organitzat pel Costa Brava Girona Convention Bureau, on el **Palau de Congressos de Girona** també ha estat present.

Així mateix, en estos casos s’escriu amb majúscula el nom propi abreujat, que podria ser substituït en el mateix context pel nom complet; concretament, quan és introduït per l’article definit:

> El **Palau** serà honrat pròximament amb l’actuació d’Ara Malikian. (*Es referix a un espai –o també a una institució– concret; expressió abreujada en lloc de, per exemple,* Palau de la Música de València.)

Denominacions com *Palau de la Música*, *Palau de les Arts*, *Palau de Gel*, etc., funcionen exactament com ho faria un nom propi de persona per la seua capacitat designativa d’un edifici (o també d’una institució) únic i perquè el mot *palau* hi ha perdut el seu significat habitual; per tant, s’escriuen amb majúscula encara que les acompanye un possessiu, un demostratiu o una altra expressió determinant:

> El **nostre** **Palau de la Música** és una institució que aplega de manera transversal el públic melòman. *(**En majúscula, tal com passaria amb un nom propi de persona:* La nostra Elvira ha guanyat el concurs.*)*  
> **Este Palau de les Arts** vol presentar “Les arts volant”, un projecte de difusió cultural que té com a objectiu fer arribar l’òpera a qualsevol racó de la nostra geografia *(En majúscula, tal com passaria amb un nom propi de persona:* Este Albert sempre està fent maldats!*)*

En canvi, el mot *palau* integrat en locucions com ara *palau de congressos, palau d’esports*... s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*el nostre palau de congressos, este palau, l’esmentat palau d’esports*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi, perquè es tracta d’un nom comú:

> **Este palau de congressos** és nostre i el volem al servici dels interessos turístics, econòmics, socials i culturals de la nostra terra.  
> La construcció d’**un palau d’esports** de grans dimensions ha de resoldre tres temes fonamentals, dels qual ja hem parlat.  
> En una mateixa setmana podeu acudir a les activitats organitzades als **palaus de congressos de València i Barcelona**.  
> La gala retratarà vint anys de gimnàstica rítmica a Benidorm, des dels inicis en el Pavelló Raúl Mesa fins a arribar a l’**actual** **palau d’esports**.